钦定古今图书集成/明伦汇编/家范典/第075卷 > 《魏张揖博雅》 > 《大传》
## 钦定古今图书集成/明伦汇编/家范典/第075卷 > 《魏张揖博雅》 > 《大传》

其夫属乎父道者，妻皆母道也。其夫属乎子道者，妻
皆妇道也。谓弟之妻妇者，是嫂亦可谓之母乎？名者，
人治之大者也，可无慎乎？

〈陈注〉属，联也。父之兄弟为伯叔父，则其妻谓之伯叔母。兄弟之子为从子，则其妻谓之妇，此于昭穆为宜。弟之妻不可谓之为妇，犹兄之妻不可谓之为母，以紊昭穆也，故云“谓弟之妻妇”者，是嫂亦可谓之母乎？言皆不可也。旧说弟妻可妇，嫂不可母，失其指矣。〈大全〉长乐陈氏曰：“母妇无昭穆，而昭穆系于父子之别；嫂叔无长幼，而长幼系于兄弟之伦。故妇于世叔父母则大功，世叔于妇亦大功，以其相远而亲之也。兄公与叔于嫂妇无服，嫂妇于兄公与叔亦无服，以其相迩而远之也。”山阴陆氏曰：“孔子曰：‘必也正名乎是也’。若子路者，犹以为迂，故曰‘可不慎乎’！”